Raaisel oor tier in strateDie inwoners was uit die veld geslaan oor die tier wat in die buurt ronddwaal (Foto: Skermgreep) Polisiebeamptes in Houston in die Amerikaanse deelstaat Texas is op soek na ŉ Bengaalse tier wat Sondag los in die strate rondgeloop en inwoners laat kopkrap het. Inwoners het gesien hoe ŉ man, wat glo die tier se eienaar en ook ŉ voortvlugtige in ŉ moordsaak is, die tier in sy motor gelaai en weggery het. Die man, Victor Hugo Cuevas (26), is Maandag in hegtenis geneem op aanklagte van moord, maar die tier is skoonveld. Volgens gerugte is die tier in die huis wat Cuevas gehuur het, aangehou. Sy regsverteenwoordiger het egter aangevoer dat die tier nie aan hom behoort nie. Die inwoners was uit die veld geslaan oor die tier wat in die buurt ronddwaal. “Ek kon nie my oë glo nie,” het ŉ inwoner, José Ramos, gesê. Hy het ŉ foto van die tier geneem en dit op ŉ aanlyn buurtgroep gesit om die inwoners te waarsku. Hy het ook die polisie na die buurt ontbied. Ramos sê hy was veral bang dat die tier die kinders, wat graag in die buurt rondbeweeg, sou leed aandoen. ’n Polisieman, Wes Manion, het die foto van die tier op die buurtgroep gesien en na die toneel gejaag. Hy het sy vuurwapen op die kat gerig net voordat Cuevas met hom weggejaag het. “Die laaste ding wat ek wou doen, was om die tier te skiet,” het Manion gesê. “Die dier het nie aggressief gelyk nie.”